CELEX: 32013R0122
Language: hr
Date: 2013-02-12 00:00:00
Title: Uredba Komisije (EU) br. 122/2013 od 12. veljače 2013. o izmjeni Uredbe (EZ) br. 1950/2006 o utvrđivanju liste tvari prijeko potrebnih za liječenje kopitara, sukladno Direktivi 2001/82/EZ Europskog parlamenta i Vijeća o zakoniku Zajednice koji se odnosi na veterinarsko-medicinske proizvode  Tekst značajan za EGP

03/Sv. 62
               
               
                  HR
               
               
                  Službeni list Europske unije
               
               
                  291
               
            32013R0122
      
                  L 042/1
               
               
                  SLUŽBENI LIST EUROPSKE UNIJE
               
            
         UREDBA KOMISIJE (EU) br. 122/2013
         od 12. veljače 2013.
         o izmjeni Uredbe (EZ) br. 1950/2006 o utvrđivanju liste tvari prijeko potrebnih za liječenje kopitara, sukladno Direktivi 2001/82/EZ Europskog parlamenta i Vijeća o zakoniku Zajednice koji se odnosi na veterinarsko-medicinske proizvode
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2001/82/EZ Europskog parlamenta i Vijeća od 6. studenoga 2001. o zakoniku Zajednice koji se odnosi na veterinarsko-medicinske proizvode (1), a posebno njezin članak 10. stavak 3.,
         budući da:
         
                     (1)
                  
                  
                     Uredbom Komisije (EZ) br. 1950/2006 (2) utvrđena je lista tvari prijeko potrebnih za liječenje kopitara, koje se odstupanjem od članka 11. Direktive 2001/82/EZ mogu davati kopitarima namijenjenim za klanje za prehranu ljudi, pod uvjetom da se poštuje razdoblje karencije koje ne smije biti kraće od šest mjeseci.
                  
               
                     (2)
                  
                  
                     Uredbom (EZ) br. 470/2009 Europskog parlamenta i Vijeća od 6. svibnja 2009. o propisivanju postupka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla (3) izmijenjen je članak 10. stavak 3. Direktive 2001/82/EZ kako bi se u listu tvari iz tog članka, uz prijeko potrebne tvari, uključile tvari koje donose dodatnu kliničku prednost u usporedbi s drugim mogućnostima liječenja koje su na raspolaganju za kopitare, dalje u tekstu „tvari koje donose dodatnu kliničku prednost”.
                  
               
                     (3)
                  
                  
                     Određena bi se tvar trebala moći uključiti u listu kao „tvar koja donosi dodatnu kliničku prednost” samo ako se njome postiže klinički relevantna prednost, temeljena na poboljšanoj djelotvornosti, ili neškodljivost ili veliki doprinos liječenju. To može biti rezultat, između ostalog, različitih načina djelovanja, različitih farmakokinetičkih ili farmakodinamičkih profila, različitog trajanja liječenja ili različitih putova primjene.
                  
               
                     (4)
                  
                  
                     Tvari navedene u Prilogu Uredbi Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (4) ne bi se smjele nalaziti na listi prijeko potrebnih tvari i tvari koje donose dodatnu kliničku prednost. Stoga listu u Prilogu Uredbi (EZ) br. 1950/2006 treba izmijeniti kako bi se iz te liste izbrisale sve tvari navedene u Uredbi (EU) br. 37/2010.
                  
               
                     (5)
                  
                  
                     Također je primjereno da se iz liste iz Priloga Uredbi (EZ) br. 1950/2006 izbriše nekoliko tvari koje su označene kao alternative navedenim tvarima, koje nisu na raspolaganju za liječenje konja jer nisu navedene kao „prijeko potrebne tvari” ili „tvari koje donose dodatnu kliničku prednost” u skladu s Uredbom (EZ) br. 1950/2006, niti su navedene u Prilogu Uredbi (EU) br. 37/2010.
                  
               
                     (6)
                  
                  
                     Radi promjena u zakonodavstvu Unije do kojeg je došlo od donošenja Uredbe (EZ) br. 1950/2006, u toj je Uredbi potrebno ažurirati upućivanja na relevantno zakonodavstvo o kontrolnim mehanizmima za kopitare i najvećim dopuštenim količinama rezidua.
                  
               
                     (7)
                  
                  
                     Izmijenjenu listu navedenu u Prilogu ovoj Uredbi, znanstveno je ocijenio Odbor za veterinarsko-medicinske proizvode Europske agencije za lijekove, uspostavljen Uredbom (EZ) br. 726/2004 Europskog parlamenta i Vijeća (5).
                  
               
                     (8)
                  
                  
                     Uredbu (EZ) br. 1950/2006 treba stoga na odgovarajući način izmijeniti.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,
                  
               DONIJELA JE OVU UREDBU:
         
            Članak 1.
            Uredba (EZ) br. 1950/2006 mijenja se kako slijedi:
            
                        1.
                     
                     
                        Naslov Uredbe (EZ) br. 1950/2006 zamjenjuje se sljedećim:
                     
                  
                        2.
                     
                     
                        Članak 1. zamjenjuje se sljedećim:
                        
                           „Članak 1.
                           U Prilogu ovoj Uredbi navedena je lista tvari prijeko potrebnih za liječenje kopitara, dalje u tekstu ‚prijeko potrebne tvari’, i tvari koje donose dodatnu kliničku prednost u usporedbi s drugim mogućnostima liječenja koje su na raspolaganju za kopitare, dalje u tekstu ‚tvari koje donose dodatnu kliničku prednost’, koja se primjenjuje odstupajući od odredaba članka 11. Direktive 2001/82/EZ.”
                        
                     
                  
                        3.
                     
                     
                        Članak 2., drugi podstavak, zamjenjuje se sljedećim:
                        „Tvari koje donose dodatnu kliničku prednost mogu se koristiti za specifična bolesna stanja, za potrebe liječenja ili za zootehničke namjene navedene u Prilogu, samo kada pružaju klinički relevantnu prednost temeljenu na poboljšanoj djelotvornosti ili neškodljivosti, ili veliki doprinos liječenju u usporedbi s lijekovima koji su odobreni za kopitare ili lijekovima iz članka 11. Direktive 2001/82/EZ.
                        Za potrebe prvog i drugog podstavka uzimaju se u obzir alternative navedene u Prilogu.”
                     
                  
                        4.
                     
                     
                        Članci 3. i 4. zamjenjuju se sljedećim:
                        
                           „Članak 3.
                           
                              1.   Prijeko potrebne tvari i tvari koje donose dodatnu kliničku prednost upotrebljavaju se samo u skladu s člankom 10. stavkom 1. Direktive 2001/82/EZ.
                           
                           
                              2.   Detalji o liječenju prijeko potrebnim tvarima evidentiraju se u skladu s uputama utvrđenim u odjeljku IX. identifikacijskog dokumenta za kopitare koji je određen u Uredbi Komisije (EZ) br. 504/2008 (*1).
                           
                        
                        
                           Članak 4.
                           Za potrebe ove Uredbe više se ne upotrebljava bilo koja tvar uvrštena u jednu od lista iz Priloga Uredbi Komisije (EU) br. 37/2010 (*2) ili tvar čija je upotreba za kopitare zabranjena zakonodavstvom Unije.
                        
                        
                           (*1)  SL L 149, 7.6.2008., str. 3."
                        
                        
                           (*2)  SL L 15, 20.1.2010., str. 1.”"
                        
                     
                  
                        5.
                     
                     
                        U članku 5., stavak 2. zamjenjuje se sljedećim:
                        
                           „2.   Kada države članice ili profesionalne veterinarske udruge zahtijevaju od Komisije da izmijeni listu navedenu u Prilogu, svoj zahtjev moraju primjereno obrazložiti i u obrazloženje uključiti sve dostupne relevantne znanstvene podatke.”
                        
                     
                  
                        6.
                     
                     
                        Prilog Uredbi (EZ) br. 1950/2006 zamjenjuje se Prilogom ovoj Uredbi.
                     
                  
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. veljače 2013.
            
               
                  Za Komisiju
               
               
                  Predsjednik
               
               José Manuel BARROSO
            
         
         
            (1)  SL L 311, 28.11.2001., str. 1.
         
            (2)  SL L 367, 22.12.2006., str. 33.
         
            (3)  SL L 152, 16.6.2009., str. 11.
         
            (4)  SL L 15, 20.1.2010., str. 1.
         
            (5)  SL L 136, 30.4.2004., str. 1.
      
      
         
            PRILOG
            
               
                  
                     „PRILOG
                     
                        Lista tvari prijeko potrebnih za liječenje kopitara i tvari koje donose dodatnu kliničku prednost u usporedbi s drugim mogućnostima liječenja koje su na raspolaganju za kopitare
                     
                     Karencija za svaku od tvari u sljedećoj listi je šest mjeseci.
                     
                                 Indikacija
                              
                              
                                 Djelatna tvar
                              
                              
                                 Opravdanost primjene i pojašnjenje upotrebe
                              
                           
                                 
                                    Anestetici, analgetici i tvari koje se primjenjuju u sprezi s anestezijom
                                 
                              
                           
                                 
                                    Sedacija i premedikacija
                                 
                                 
                                    (i antagoni-zam)
                                 
                              
                              
                                 Acepromazin
                              
                              
                                 Svrha: premedikacija prije uvođenja u opću anesteziju, blaga sedacija.
                                 Alternative: detomidin, romfidin, ksilazin, diazepam, midazolam.
                                 Rasprava o specifičnim prednostima: dosljedno se pokazuje da acepromazin smanjuje rizik od ugibanja radi anestetika. Način djelovanja (na limbički sustav) i jedinstvena kvaliteta sedacije, ne može se postići sedativima iz skupine alfa-2 agonista (detomidinom, romifidinom i ksilazinom) ili benzodiazepinima (diazepam, midazolam).
                              
                           
                                 Atipamezol
                              
                              
                                 Svrha: antagonist α-2 adrenoceptora, koji se koristi za reverziju α-2 agonista.
                                 Alternative: nisu poznate.
                                 Rasprava o specifičnim prednostima: samo za liječenje preosjetljivih jedinki i slučajeva predoziranja. Lijek koji se koristi u urgentnim stanjima. Izričito se koristi u slučajevima respiratorne depresije.
                              
                           
                                 Diazepam
                              
                              
                                 Svrha: premedikacija i uvođenje u anesteziju. Blago smirivanje životinje (benzodiazepinom) s minimalnim kardiovaskularnim i respiratornim nuspojavama. Antikonvulziv, prijeko potreban u liječenju konvulzivnih napadaja.
                                 Alternative: acepromazin, detomidin, romfidin, ksilazin, midazolam, primidon, fenitoin.
                                 Rasprava o specifičnim prednostima: prema suvremenim medicinskim standardima, ključna komponenta protokola uvođenja u anesteziju, uz znatna iskustva stečena primjenom na kopitarima. Upotrijebljen s ketaminom u fazi uvođenja u anesteziju, izaziva bazičnu opuštenost koja omogućuje neometano uvođenje u anesteziju i intubaciju. Način djelovanja (djeluje na GABA receptor) i jedinstveno smirivanja životinje bez kardiovaskularne depresije, ne može se postići sedativima iz skupine α-2 agonista (detomidinom, romifidinom i ksilazinom) ili acepromazinom.
                              
                           
                                 Flumazenil
                              
                              
                                 Svrha: intravenozni antagonist za benzodiazepine. Reverzija učinka benzodiazepina tijekom oporavka od tehnika potpune intravenozne anestezije (TIVA).
                                 Alternative: sarmazenil.
                                 Rasprava o specifičnim prednostima: drukčiji način djelovanje od sarmazenila koji osigurava dodatne načine reverzije benzodiazepina na kraju tehnika potpune intravenozne anestezije (TIVA). Sarmazenil je djelomični inverzni agonist receptora benzodiazepina, dok je flumazenil antagonist, koji konkurentno inhibira mjesto vezivanja benzodiazepina na GABA receptoru.
                              
                           
                                 Midazolam
                              
                              
                                 Svrha: premedikacija i uvođenje u anesteziju. Blago smirivanje životinje (benzodiazepinom) s minimalnim kardiovaskularnim i respiratornim nuspojavama. Antikonvulziv za liječenju konvulzivnih napadaja, posebno kod odraslih konja oboljelih od tetanusa.
                                 Alternative: acepromazin, detomidin, romfidin, ksilazin, diazepam, primidon, fenitoin.
                                 Rasprava o specifičnim prednostima: djelovanje slično onome diazepama, ali je topiv u vodi te stoga pogodan za primjenu u obliku intravenozne injekcije i prijeko potreban za intravenoznu infuziju u kombinaciji s anesteticima. Djeluje kraće od diazepama. Za ždrjebad pogodniji za uporabu od diazepama.
                                 Antikonvulziv za liječenje konvulzivnih napadaja, posebno kod odraslih konja oboljelih od tetanusa – zbog njegove topivosti u vodi, za višednevno liječenje bolji je od diazepama.
                                 Upotrijebljen s ketaminom u fazi uvođenja u anesteziju, izaziva bazičnu opuštenost koja omogućuje neometano anesteziranje i intubaciju.
                                 Način djelovanja (djeluje na GABA receptor) i jedinstveno smirivanje životinje bez kardiovaskularne depresije, ne može se postići sedativima iz skupine α-2 agonista (detomidinom, romifidinom i ksilazinom) ili acepromazinom.
                              
                           
                                 Nalokson
                              
                              
                                 Svrha: protuotrov kod otrovanja opioidima, lijek koji se koristi u urgentnim stanjima.
                                 Alternative: nisu poznate.
                                 Rasprava o specifičnim prednostima: nema raspoloživih alternativnih načina liječenja.
                              
                           
                                 Propofol
                              
                              
                                 Svrha: anestetik za intravenoznu primjenu. Uvođenje ždrjebadi u anesteziju.
                                 Alternative: sevofluran ili izofluran.
                                 Rasprava o specifičnim prednostima: anestetik koji se brzo izlučuje iz organizma i koji se može primijeniti injekcijski. Nedavna izvješća pokazuju veliko poboljšanje u pogledu kardiovaskularne stabilnosti i kvalitete oporavka u odnosu na inhalacijsku anesteziju.
                              
                           
                                 Sarmazenil
                              
                              
                                 Svrha: antagonist benzodiazepina.
                                 Alternative: flumazenil.
                                 Rasprava o specifičnim prednostima: potpuno poništenje učinka sedacije benzodiazepinom koje se zahtijeva nakon infuzije tijekom potpune intravenozne anestezije. U usporedbi s drugim lijekovima koje bi se moglo uključiti u listu prijeko potrebnih tvari, klinička iskustva stečena primjenom sarmazenila su najopsežnija.
                              
                           
                                 Tiletamin
                              
                              
                                 Svrha: disocijacijski anestetik sličan ketaminu, koji se koristi posebno pri anesteziranju na terenu. Upotrebljava se u kombinaciji sa zolazepamom.
                                 Alternative: ketamin.
                                 Rasprava o specifičnim prednostima: upotreba u kombinaciji sa zolazepamom prijeko je potrebna ako životinju nije moguće uvesti u inhalacijsku anesteziju, primjerice kod anesteziranja na terenu. Ova kombinacija je također prijeko potrebna u slučajevima kada je kombinirana ketaminska anestezija prekratkog trajanja. Tipične primjene su pri kastracijama, laringotomijama, ogoljenjima periosta, ekscizijama cista ili kvrga, reparacijama prijeloma kostiju lica, postavljanjima sadrene imobilizacije i reparacijama preponske kile.
                              
                           
                                 Zolazepam
                              
                              
                                 Svrha: benzodiazepinsko umirenje, koje se upotrebljava posebno za anesteziranje na terenu u kombinaciji s tiletaminom.
                                 Alternative: diazepam ili midazolam.
                                 Rasprava o specifičnim prednostima: benzodiazepinski trankvilizator koji djeluje dulje od diazepama ili midazolama. Upotreba s tiletaminom je prijeko potrebna ako životinju nije moguće uvesti u inhalacijsku anesteziju, primjerice kodanesteziranja na terenu. Ova je kombinacija prijeko potrebna i u slučajevima kada je kombinirana ketaminska anestezija prekratkog trajanja. Tipične primjene su pri kastracijama, laringotomijama, ogoljenjima periosta, ekscizijama cista ili kvrga, reparacijama prijeloma kostiju lica, postavljanjima sadrene imobilizacije i reparacijama preponske kile.
                              
                           
                                 
                                    Hipotenzija ili stimulacija disanja tijekom anestezije
                                 
                              
                              
                                 Dobutamin
                              
                              
                                 Svrha: liječenje hipotenzije tijekom anestezije.
                                 Alternative: dopamin.
                                 Rasprava o specifičnim prednostima: terapija pozitivnog inotropnog učinka, vjerojatno korištena češće nego dopamin, no preferencije se razlikuju. Kod konja je uobičajena hipotenzija tijekom anestezije, a pokazalo se da održavanje normalnog krvnog tlaka smanjuje učestalost teške postoperativne rabdomiolize. Pri anesteziranju konja lako-hlapivim anesteticima, vrijednost dobutamina je neprocjenjiva.
                              
                           
                                 Dopamin
                              
                              
                                 Svrha: liječenje hipotenzije tijekom anestezije.
                                 Alternative: dobutamin.
                                 Rasprava o specifičnim prednostima: dopamin je potreban kod konja koji ne reagiraju na dobutamin. Za ždrjebad mu se daje prednost nad dobutaminom. Potreban je također za liječenje intraoperativnih bradidisritmija koje ne reagiraju na atropin.
                              
                           
                                 Efedrin
                              
                              
                                 Svrha: liječenje hipotenzije tijekom anestezije.
                                 Alternative: dopamin, dobutamin.
                                 Rasprava o specifičnim prednostima: potreban je u slučaju kada su dopamin i dobutamin nedjelotvorni. Jedinstveni simpatomimetik, strukturom sličan adrenalinu. Kod oboljelih kopitara, djelovanje kateholamina na specifične receptore u tijelu nemoguće je iskoristiti za postizanje pozitivnog terapijskog učinka, a da se pritom ne koristi veći broj kateholamina od kojih svaki djeluje na različiti profil receptora. Stoga se efedrin, koji uzrokuje oslobađanje noradrenalina na završecima živaca, povećavajući time kontraktilnost miokarda i ublažavajući hipotenziju, koristi u slučajevima kada su dopamin i dobutamin nedjelotvorni. Djelovanje efedrina traje nekoliko minuta do nekoliko sati, a djelotvornost se postiže već jednokratnom intravenoznom injekcijom, dok djelovanje dobutamina i dopamina traje samo nekoliko sekundi ili minuta pa ih se mora davati u obliku infuzije.
                              
                           
                                 Glikopirolat
                              
                              
                                 Svrha: sprečavanje bradikardije. Antikolinergik. Antikolinergici predstavljaju osnovo liječenje za sprečavanje parasimpatičkih učinaka, kao što je to bradikardija, te se stoga rutinski primjenjuju kao komponente anestezije pri operacijama oka i dišnih putova.
                                 Alternative: atropin.
                                 Rasprava o specifičnim prednostima: glikopirolat ima ograničeni centralni učinak te je kod konja pri svijesti (prije i nakon anestezije) primjereniji od atropina.
                              
                           
                                 Noradrenalin (norepinefrin)
                              
                              
                                 Svrha: kardiovaskularno zatajivanje. Infuzija u svrhu liječenja kardiovaskularnog zatajivanja kod ždrjebadi.
                                 Alternative: nisu poznate.
                                 Rasprava o specifičnim prednostima: različite vrste kateholaminskih receptora u tijelu životinje, precizno reagiraju na lijekove koji djeluju na različitim mjestima. Stoga se za postizanje točno određenog terapijskog učinka koristi čitav niz kateholamina, koji djeluju, više ili manje isključivo,na različite adrenergičke receptore. Noradrenalin djeluje prvenstveno na alfa-1 receptore, uzrokujući vazokonstrikciju arteriola, čime se povećava krvni tlak i održava centralna cirkulacija. Noradrenalin je kod ždrjebadio općenito jedini kateholamin koji je učinkovit za liječenje hipotenzije.
                              
                           
                                 
                                    Analgezija
                                 
                              
                              
                                 Buprenorfin
                              
                              
                                 Svrha: analgezija, koristi se u kombinaciji sa sedativima, kako bi se životinju sputalo.
                                 Alternative: butorfanol, fentanil, morfij i petidin.
                                 Rasprava o specifičnim prednostima: opioidni analgetik koji djeluje kao djelomični μ-agonist. Aktivnošću μ-receptora postiže se bolja analgezija nego κ-agonist opioidima, kao što je butorfanol. Analgetik dugotrajnog djelovanja. Zbog njegovih djelomičnih agonističkih svojstava, mogućnosti razvijanja ovisnosti i depresije disanja su ograničene. Opioidi dugog i kratkog djelovanja imaju različite indikacije i zbog toga postoji potreba za izborom više lijekova ove farmakološke klase.
                              
                           
                                 Fentanil
                              
                              
                                 Svrha: analgezija.
                                 Alternative: butorfanol, buprenorfin, morfij i petidin.
                                 Rasprava o specifičnim prednostima: μ-agonist opioidnog djelovanja. Aktivnošću μ-receptora postiže se bolja analgezija nego κ-agonist opioidima, kao što je butorfanol. Djelovanje mu je vrlo kratko zbog brzog metaboliziranja i izlučivanja iz organizma. Fentanil je jedini opioid koji je pogodan kod konja za infuzijsku primjenu i primjenu u obliku flastera koji se pričvršćuju na kožu. Iznimno je učinkovit u kontroliranju boli.
                              
                           
                                 Morfij
                              
                              
                                 Svrha: analgezija.
                                 Alternative: butorfanol, buprenorfin, petidin i fentanil.
                                 Rasprava o specifičnim prednostima: opioidni analgetik, potpuni μ-agonist. Aktivnošću μ-receptora postiže se najbolja analgezija. Primjenjuje se sa sedativima kod sputavanja životinje te za epiduralnu anesteziju. Analgetik srednje dugog djelovanja. Morfij je μ-opioidni agonist s najboljim osobinama topivosti za epiduralnu primjenu. Navedenim načinom primjene postiže se dugotrajna analgezija, popraćena sa tek nekoliko sustavnih učinaka. U suvremenoj veterinarskoj medicini, ova tehnika je u širokoj primjeni za liječenje jake perioperativne i kronične boli.
                              
                           
                                 Petidin
                              
                              
                                 Svrha: analgezija.
                                 Alternative: butorfanol, buprenorfin, morfij i fentanil.
                                 Rasprava o specifičnim prednostima: opioidni analgetik, μ-agonist, koji djeluje 10 puta slabije od morfija. Opioid kratkog djelovanja, koji kod konja dokazano učinkovito liječi spazmičku koliku. Jedini opioid koji ima spazmolitička svojstva. Njegovom primjenom, kod konja se postiže dublja sedacija i manja vjerojatnost ekscitacijskih učinaka nego primjenom drugih opioida.
                              
                           
                                 
                                    Mišićni relaksansi i pridružene tvari
                                 
                              
                              
                                 Atrakurij
                              
                              
                                 Svrha: opuštanje mišića tijekom anestezije.
                                 Alternative: guaifenezin.
                                 Rasprava o specifičnim prednostima: neuromuskularni blokator koji nema depolarizacijska svojstva. Neuromuskularni blokatori primjenjuju se posebno tijekom zahvata na oku i dubokim abdominalnim strukturama. Za poništavanje njegovog djelovanja potreban je edrofonij. O atrakuriju i edrofoniju postoji najviše kliničkih podataka.
                              
                           
                                 Edrofonij
                              
                              
                                 Svrha: poništavanje miorelaksacijskog učinka atrakurija.
                                 Alternative: nisu poznate.
                                 Rasprava o specifičnim prednostima: inhibitor kolinesteraze, prijeko potreban za poništavanje neuromuskularne blokade. Od svih inhibitora kolinesteraze koji se primjenjuju kod konja, edrofonij uzrokuje najmanje nuspojava.
                              
                           
                                 Guaifenezin
                              
                              
                                 Svrha: opuštanje mišića tijekom anestezije.
                                 Alternative: atrakurij.
                                 Rasprava o specifičnim prednostima: prijeko potrebna alternativa upotrebi α-2/ketamina kod konja kod kojih je primjena α-2 tvari i ketamina kontraindicirana, kao i kod konja koji ne reagiraju na te tvari ili konja kod kojih su se tijekom ranije primjene pojavili negativni učinci. Od neprocjenjive vrijednosti u kombinaciji s ketaminom i α-2 tvarima za izuzetno sigurnu anesteziju u terenskim uvjetima, za koju do danas nije razvijena učinkovita alternativna intravenozna tehnika.
                              
                           
                                 
                                    Inhalacijski anestetici
                                 
                              
                              
                                 Sevofluran
                              
                              
                                 Svrha: inhalacijska anestezija za konje koji su pretrpjeli prijelom nogu i druge ortopedske povrede, te uvođenje ždrjebadi u anesteziju putem maske.
                                 Alternative: izofluran.
                                 Rasprava o specifičnim prednostima: sevofluran je lako hlapivi anestetik koji se sporo metabolizira, a brzo izlučuje. Iako je za izofluran u EU-u određena najveća dopuštena količina rezidua, on nije pogodan za primjenu u svim slučajevima anestezije kopitara zbog svojih osobina u pogledu buđenja, kada zbog uzbuđenja konj može slomiti nogu. Sevofluran je prijeko potreban kod nekih operacija kopitara kod kojih je bitno buđenje iz anestezije bez teškoća, budući da se pokazalo da se njime postiže nesmetano i bolje kontrolirano buđenje konja iz anestezije. Stoga mu se kod konja s prijelomima nogu i drugim ortopedskim ozljedama daje prednost nad izofluranom. Nadalje, sevofluran je nužan za uvođenje ždrjebadi u anesteziju s maskom, jer nema nadražujuće djelovanje, za razliku od izoflurana koji ima nadražujuće djelovanje te stoga uzrokuje kašalj i zadržavanje daha.
                              
                           
                                 
                                    Lokalni anestetici
                                 
                              
                              
                                 Bupivakain
                              
                              
                                 Svrha: lokalna anestezija.
                                 Alternative: lidokain.
                                 Rasprava o specifičnim prednostima: lokalni anestetik dugotrajnog djelovanja. Dugotrajno djelovanje potrebno je za postizanje perioperativne analgezije i liječenje kronične jake boli, kao kod laminitisa. Bupivakain je lokalni anestetik dužeg djelovanja od uobičajeno korištenog lidokaina. Samim lidokainom osigurava se jedan sat lokalne anestezije. Dodavanjem adrenalina, učinak se može produljiti na dva sata, ali to stvara rizik od prekida lokalnog krvotoka, te je ova kombinacija kod niza stanja neprimjerena. Bupivakain osigurava četiri do šest sati lokalne anestezije te je stoga primjereniji za postoperativnu analgeziju i za zbrinjavanje laminitisa, jer je često dostatna samo jedna injekcija; to je važno zbog dobrobiti životinje u usporedbi s uzastopnim injekcijama lidokaina koje se daju svaki sat. Primjena lokalnih anestetika kratkog djelovanja nije pogodna u gore navedenim slučajevima, jer iziskuju učestalo ponavljanje injekcija, s rizikom od neželjenih reakcija, a neprihvatljiva je i zbog dobrobiti životinja.
                              
                           
                                 Oksibuprokain
                              
                              
                                 Svrha: lokalna anestezija koja se koristi za oči.
                                 Alternative: nisu poznate.
                                 Rasprava o specifičnim prednostima: u odnosu na druge lijekove koje bi se moglo uključiti u listu prijeko potrebnih tvari, klinička iskustva stečena primjenom oksibuprokaina su najšira.
                              
                           
                                 Prilokain
                              
                              
                                 Svrha: lokalna anestezija prije intravenozne kateterizacije.
                                 Alternative: nisu poznate.
                                 Rasprava o specifičnim prednostima: u specifičnim pripravcima (eutektička mješavina lokalnih anestetika) za topičku primjenu na kožu, gdje se intradermalno apsorbira za 40 minuta. Koristi se za olakšavanje intravenozne kateterizacije, posebno kod ždrjebadi.
                              
                           
                                 
                                    Protuupalne tvari
                                 
                              
                           
                                 
                                    Kortikosteroidi
                                 
                              
                              
                                 Triamcinolon acetonid
                              
                              
                                 Svrha: intraartikularno liječenje za degenerativnu bolest zglobova i osteoartritis.
                                 Alternative: metilprednizolon.
                                 Rasprava o specifičnim prednostima: drukčiji stanični i biosintetički učinci od alternativnog kortikosteroidnog intraartikularnog lijeka metilprednizolona; triamicinolon štiti hrskavicu i potiče njezino obnavljanje. Učinkovitiji od sistemskog liječenja (nesteroidnim protuupalnim lijekovima (NSAID) i kondroitin sulfatom) i drugih (nekortikosteroidnih) intraartikularnih liječenja za kontrolu upale zglobova, boli i hromosti kod akutne i kronične bolesti zglobova, posebno degenerativne bolesti zglobova i osteoartritisa. Jedino učinkovito nekirurško liječenje subhonralnih koštanih cista.
                              
                           
                                 Flumetazon
                              
                              
                                 Svrha: kratkotrajno sistemsko kortikosteroidno liječenje, uključujući terapiju kod šoka, protuupalnu i protualergijsku terapiju.
                                 Alternative: deksametazon, prednizolon.
                                 Rasprava o specifičnim prednostima: drukčiji klinički učinci od alternativa, s bržim početkom djelovanja, duljim trajanjem i većom djelotvornošću. Drukčiji način djelovanja od alternativa (nema značajne mineralokortikoidne aktivnosti).
                              
                           
                                 
                                    Protuendotoksini
                                 
                              
                              
                                 Pentoksifilin
                              
                              
                                 Svrha: sistemsko i oralno liječenje endotoksemije. Laminitis.
                                 Alternative: fluniksin, acepromazin.
                                 Rasprava o specifičnim prednostima:
                                 Endotoksemija: drukčiji način djelovanja (inhibitor metiliranog derivata ksantina fosfodiesteraze) i drukčiji klinički učinci u usporedbi s alternativom (fluniksin). Smanjuje endotoksinski uzrokovano oslobađanje proinflamatornih citokina i leukotriena iz makrofaga i neutrofila, smanjuje sistemski odgovor na endotoksin.
                                 Laminitis: drukčiji način djelovanja u smislu poboljšanja dotoka krvi u prst, u usporedbi s alternativom (acepromazin); smanjuje viskoznost krvi i poboljšava dotok krvi u prst.
                              
                           
                                 Polimiksin B
                              
                              
                                 Svrha: sistemsko liječenje endotoksemije povezane sa snažnim kolikama i drugih gastrointestinalnih bolesti.
                                 Alternative: fluniksin, bizmut subsalicilat.
                                 Rasprava o specifičnim prednostima: drukčiji način djelovanja (agens koji veže endotoksine) u odnosu na sistemsku alternativu (fluniksin), djeluje ranije u kaskadi uzrokovanoj endotoksinom. Drukčiji mehanizam vezivanja, drukčiji put primjene i drukčije mjesto djelovanja u odnosu na oralnu alternativu bizmut. Pomaže u prevenciji započinjanja upalne kaskade uzrokovane vezivanjem endotoksina i sprečavanjem vezivanja na Toll-u slične receptore.
                              
                           
                                 
                                    Kardiovaskularni lijekovi
                                 
                              
                           
                                  
                              
                              
                                 Amiodaron
                              
                              
                                 Svrha: antidisritmik. Sistemsko i oralno liječenje atrijske fibrilacije, supraventrikularne i vetrikularne tahikardije.
                                 Alternative: kinidin sulfat, prokainamid, propranolol.
                                 Rasprava o specifičnim prednostima: drukčiji način djelovanja u odnosu na alternative (antidisritmik klase III.). Novi dokazi da je amiodaron djelotvoran i neškodljiv pri atrijskoj fibrilaciji i bolji od alternative kinidin sulfata; djelotvoran za različite vrste aritmija uključujući ventrikularne aritmije.
                              
                           
                                 Alopurinol
                              
                              
                                 Svrha: liječenje neonatalne ihsemije – reperfuzijske ozljede
                                 Alternative: vitamin E.
                                 Rasprava o specifičnim prednostima: drukčiji način djelovanja u odnosu na alternativu za reperfuzijsku ozljedu; alopurinol je inhibitor ksantin oksidaze koji inhibira stvaranje slobodnih radikala tijekom reperfuzije nakon ishemije.
                              
                           
                                 Vazopresin
                              
                              
                                 Svrha: liječenje cirkulatornog kolapsa kod ždrjebadi i odraslih konja.
                                 Alternative: dopamin/dobutamin, epinefrin.
                                 Rasprava o specifičnim prednostima: specifični agonist koji djeluje putem receptora V1. Ima drukčiji način djelovanja u odnosu na druge odobrene tvari kojima se regulira krvni tlak, a to su: epinefrin (agonist adrenergičkih receptora) i dopamin/dobutamin (receptori D1-5 koji reguliraju volumen srca i tonus krvnih žila). Upotrebljava se u situacijama kada su dopamin/dobutamin i efedrin bili neuspješni te je potreban alternativni farmakološkim pristup.
                              
                           
                                 Digoksin
                              
                              
                                 Svrha: liječenje zatajivanja srca.
                                 Alternative: nisu poznate.
                                 Rasprava o specifičnim prednostima: digoksin je jedini način liječenja nuspojava izazvanih kinidinom.
                              
                           
                                 Kinidin sulfat i kinidin glukonat
                              
                              
                                 Svrha: liječenje srčanih aritmija.
                                 Alternative: prokainamid, propranolol.
                                 Rasprava o specifičnim prednostima: anti-disritmik. Koristi se rijetko, ali predstavlja važnu terapijsku opciju, ima različit način djelovanja potreban za različite vrste aritmija. Lijek izbora za atrijsku fibrilaciju.
                              
                           
                                 Prokainamid
                              
                              
                                 Svrha: liječenje srčanih aritmija.
                                 Alternative: kinidin sulfat i kinidin glukonat, propranolol.
                                 Rasprava o specifičnim prednostima: anti-disritmik. Koristi se rijetko, ali predstavlja važnu terapijsku opciju, ima različit način djelovanja potreban za različite vrste aritmija.
                              
                           
                                 Propranolol
                              
                              
                                 Svrha: liječenje srčanih aritmija.
                                 Alternative: kinidin sulfat i kinidin glukonat, prokainamid.
                                 Rasprava o specifičnim prednostima: antihipertenziv, koji se koristi stoga što u izvjesnoj mjeri djeluje i kao antiaritmik. Koristi se rijetko, ali predstavlja važnu terapijsku opciju. Radi različite patofiziologije aritmija, važno je imati višelijekova s različitim djelovanjem, kako bi se moglo liječiti specifično stanje. Uporaba ovih lijekova obično je jednokratna kako bi se povratio normalan ritam, a ponovna primjena potrebna je tek u rijetkim slučajevima.
                              
                           
                                 
                                    Konvulzije
                                 
                              
                           
                                  
                              
                              
                                 Fenitoin
                              
                              
                                 Svrha: antikonvulzivna terapija za ždrjebad. Liječenje rabdomiolize. Liječenje hiperfleksije stražnjih nogu.
                                 Alternative: diazepam, primidon, dantrolen natrij (za liječenje rabdomiolize).
                                 Rasprava o specifičnim prednostima: antikonvulziv neophodno potreban za liječenje ždrjebadi. U slučajevima kada primidon/fenobarbital ne djeluje, za kontrolu konvulzivnih napada uvodi se fenitoin. Fenitoin je blokator kalcijevih kanala, koristan za liječenje recidivirajućih oblika rabdomiolize.
                              
                           
                                 Primidon
                              
                              
                                 Svrha: antikonvulzivna terapija za ždrjebad.
                                 Alternative: diazepam, fenitoin.
                                 Rasprava o specifičnim prednostima: liječenje primidonom indicirano je kao nastavak liječenja diazepamom, ili kao njegova alternativa.
                              
                           
                                 
                                    Gastrointestinalni lijekovi
                                 
                              
                           
                                  
                              
                              
                                 Betanekol
                              
                              
                                 Svrha: liječenje ileusa, gastroduodenalne strikture kod ždrjebadi te recidivirajućih impakcija tankog crijeva kod odraslih životinja.
                                 Alternative: metoklopramid, eritromicin.
                                 Rasprava o specifičnim prednostima: betanekol je muskarinski kolinergički agonist koji stimulira receptore acetilkolina u glatkim gastrointestinalnim mišićima, uzrokujući njihovu kontrakciju. Ubrzava pražnjenje želuca i crijeva. Pokazalo se da su i betanekol i metoklopramid djelotvorni u liječenju postoperativnog ileusa.
                              
                           
                                 Kodein
                              
                              
                                 Svrha: liječenje dijareje.
                                 Alternative: bizmut subsalicilat.
                                 Rasprava o specifičnim prednostima: drukčiji način djelovanja u usporedbi s bizmut subsalicilatom. Opioidni modulator pokretljivosti koji djeluje na mu receptore u crijevu i pruža učinkovito simptomatsko zbrinjavanje neinfektivne dijareje, posebno kod ždrjebadi. Često se upotrebljava u kombinaciji s loperamidom. Sličnost s loperamidom u načinu djelovanja doprinosi sinergijskom djelovanju.
                              
                           
                                 Loperamid
                              
                              
                                 Svrha: liječenje dijareje kod ždrjebadi.
                                 Alternative: bizmut subsalicilat.
                                 Rasprava o specifičnim prednostima: drukčiji način djelovanja u usporedbi s bizmut subsalicilatom. Opioidni modulator pokretljivosti koji djeluje na mu receptore u crijevu i pruža učinkovitije simptomatsko zbrinjavanje neinfektivne dijareje kod ždrjebadi nego druge tvari. Često se upotrebljava u kombinaciji s kodeinom. Sličnost s kodeinom u načinu djelovanja doprinosi sinergijskom djelovanju.
                              
                           
                                 Metoklopramid
                              
                              
                                 Svrha: liječenje postoperativnog ileusa.
                                 Alternative: betanekol, eritromicin.
                                 Rasprava o specifičnim prednostima: Metoklopramid je supstituirani benzamid koji ima nekoliko mehanizama djelovanja: (1) antagonist je receptora dopamina; (2) pojačava oslobađanje acetilkolina iz intrinzičkih kolinergičkih neurona i (3) blokira adrenergičku aktivnost. Učinkovit je u obnavljanju postoperativne želučano-crijevne koordinacije i smanjuje ukupni volumen, brzinu i trajanje želučanog refluksa. Metaklopramid je prokinetik, čije je djelovanje izraženije u proksimalnom dijelu gastrointestinalnog sustava. Pokazalo se da su i betanekol i metoklopramid djelotvorni u liječenju postoperativnog ileusa.
                              
                           
                                 Fenoksibenzamin
                              
                              
                                 Svrha: liječenje dijareje; kolitis.
                                 Alternative: bizmut subsalicilat; fluniksin.
                                 Rasprava o specifičnim prednostima: drukčiji način djelovanja (alfa-1 antagonist i antisekrecijsko sredstvo) u usporedbi s drugim odobrenim načinima liječenja i kodeinom. Pruža korisno simptomatsko zbrinjavanje dijareje i kolitisa.
                              
                           
                                 Propantelin bromid
                              
                              
                                 Svrha: anti-peristaltik.
                                 Alternative: atropin, lidokain primijenjen intrarektalno, razrijeđen, u obliku klizme.
                                 Rasprava o specifičnim prednostima: propantelin bromid je sintetički kvarterni amonijev antikolinergik, koji inhibira motilitet gastro-intestinalnog sustava i grčenje njegove muskulature te smanjuje lučenje želučane kiseline. Također inhibira djelovanje acetilkolina na postganglijske završetke živaca parasimpatičkog živčanog sustava. Njegovi učinci slični su učincima atropina, ali su dugotrajniji (šest sati). Propantelin bromid je važan terapijski izbor, kojim se postiže smanjenje peristaltike, bilo zato da se prilikom rektalne palpacije izbjegne ruptura rektuma, ili da se ispita i liječi moguća ruptura rektuma kada je teško postići učinkovit učinak klizmom lidokaina.
                              
                           
                                 Ranitidin
                              
                              
                                 Svrha: profilaksa čira na želucu kod novooždrijebljene ždrjebadi.
                                 Alternative: omeprazol.
                                 Rasprava o specifičnim prednostima: drukčiji način djelovanja od omeprazola. Put primjene (intravenozno) donosi dodatnu prednost nad svim drugim lijekovima protiv čira, budući da oni zahtijevaju oralnu primjenu. Intravenozni pripravak ranitidina je važan za ždrjebad bez gastrointestinalnog motiliteta, budući da je to skupina s visokim rizikom u pogledu čireva.
                              
                           
                                 Sukralfat
                              
                              
                                 Svrha: profilaksa čira na želucu kod novooždrijebljene ždrjebadi.
                                 Alternative: omeprazol.
                                 Rasprava o specifičnim prednostima: drukčiji način djelovanja od omeprazola i dragocjena dodatna profilaksa čira na želucu. Jedinstvenim načinom djelovanja (pojačava mukoznu barijeru) postiže se stabilizacija fizičke lezije.
                              
                           
                                 
                                    Rabdomioliza
                                 
                              
                           
                                  
                              
                              
                                 Dantrolen natrij
                              
                              
                                 Svrha: liječenje rabdomiolize. Liječenje maligne hipertermije tijekom anestezije.
                                 Alternative: fenitoin.
                                 Rasprava o specifičnim prednostima: dantrolen djeluje kao miorelaksans izravnim djelovanjem na mišić, budući da inhibira otpuštanje kalcija iz sarkoplazmatskog retikuluma i time uzrokuje razdvajanje ekscitativno-kontraktilnih mikrofilamenata. Pokazalo se da su i fenitoin i dantrolen natrij korisni u liječenju recidivirajućih oblika rabdomiolize.
                              
                           
                                 
                                    Antimikrobni lijekovi
                                 
                              
                           
                                 
                                    Infekcije bakterijama Klebsiella spp.
                                 
                              
                              
                                 Tikarcilin
                              
                              
                                 Svrha: liječenje infekcija uzrokovanih bakterijama iz roda Klebsiella.
                                 Alternative: nisu poznate.
                                 Rasprava o specifičnim prednostima: specifični antibiotik za infekcije uzrokovane bakterijama Klebsiella spp.
                              
                           
                                 
                                    Infekcije bakterijom Rhodococcus equi
                                    
                                 
                              
                              
                                 Azitromicin
                              
                              
                                 Svrha: liječenje infekcija uzrokovanih bakterijom Rhodococcus equi.
                                 Alternative: eritromicin.
                                 Rasprava o specifičnim prednostima: standardno liječenje u kombinaciji s rifampicinom, koje ždrjebad podnosi bolje nego eritromicin.
                              
                           
                                 Rifampicin
                              
                              
                                 Svrha: liječenje infekcija uzrokovanih bakterijom Rhodococcus equi.
                                 Alternative: nisu poznate.
                                 Rasprava o specifičnim prednostima: liječenje infekcija uzrokovanih bakterijom Rhodococcus equ u kombinaciji s eritromicinom ili azitromicinom. Lijek izbora.
                              
                           
                                 
                                    Septični artritis
                                 
                              
                              
                                 Amikacin
                              
                              
                                 Svrha: liječenje septinog artritisa.
                                 Alternative: gentamicin ili drugi aminoglikozidi.
                                 Rasprava o specifičnim prednostima: ždrjebad ga podnosi bolje nego gentamicin ili druge aminoglikozide.
                              
                           
                                 
                                    Lijekovi za bolesti dišnih putova
                                 
                              
                           
                                  
                              
                              
                                 Ambroksol
                              
                              
                                 Svrha: poticanje lučenja surfaktanta kod prerano oždrjebljene ždrjebadi.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 Budesonid
                              
                              
                                 Svrha: inhalacijski kortikosteroid za kontrolu alergijske plućne bolesti.
                                 Alternative: beklometazon.
                                 Rasprava o specifičnim prednostima: inhalacijska kortikosteroidna terapija uzrokuje manju adrenokortikalnu supresiju s bržim povratom normalne funkcije nakon završetka terapije i manjim sistemskim nuspojavama nego što je to slučaj kod sistemske kortikosteroidne terapije, radi ograničene sistemske apsorpcije. Inhalacija omogućava smanjene doze i lokalnu isporuku visokih koncentracija aktivne tvari, pa stoga i veću djelotvornost. Posebno koristan za kontrolu blage do umjerene bolesti i dugotrajnu terapiju održavanja. Dodatne tvari veće snage i drukčijeg trajanja učinka od beklometazona potrebne su za titraciju doze na temelju kliničke reakcije i postizanje optimalne kontrole bolesti. Budesonid se po svojoj snazi nalazi između beklometazona i flutikazona.
                              
                           
                                 Flutikazon
                              
                              
                                 Svrha: inhalacijski kortikosteroid za kontrolu alergijske plućne bolesti.
                                 Alternative: beklometazon.
                                 Rasprava o specifičnim prednostima: inhalacijska kortikosteroidna terapija uzrokuje manju adrenokortikalnu supresiju s brzim povratom normalne funkcije nakon završetka terapije i manjim sistemskim nuspojavama nego što je to slučaj kod sistemske kortikosteroidne terapije, radi ograničene sistemske apsorpcije. Inhalacija omogućava lokalnu isporuku visokih koncentracija aktivne tvari, pa stoga i većudjelotvornost. Posebno koristan za kontrolu blage do umjerene bolesti i dugotrajnu terapiju održavanja. Dodatne tvari veće snage i drukčijeg trajanja učinka od beklometazona potrebne su za titraciju doze na temelju kliničke reakcije i postizanje optimalne kontrole bolesti. Flutikazon je 50 % jači od beklometazona i ima duži poluvijek (6 sati nasuprot 2,8 sati), čime se postiže dodatna korist za ozbiljnije ili refraktorne slučajeve.
                              
                           
                                 Ipratropij bromid
                              
                              
                                 Svrha: bronhodilatacija.
                                 Alternative: nisu poznate.
                                 Rasprava o specifičnim prednostima: antikolinergičko djelovanje. Potreban je kao terapijska opcija, jer je u nekim slučajevima učinkovitiji od β-agonista.
                              
                           
                                 Oksimetazolin
                              
                              
                                 Svrha: liječenje edema nosne sluznice.
                                 Alternative: fenilefrin.
                                 Rasprava o specifičnim prednostima: agonist α-adrenoceptora izrazitih vazokonstrikcijskih svojstava, kojem se daje prednost nad fenilefrinom zbog toga što je njegovo djelovanje dugotrajnije.
                              
                           
                                 
                                    Antiprotozoici
                                 
                              
                           
                                  
                              
                              
                                 Izometamidij
                              
                              
                                 Svrha: liječenje mijeloencefalitisa kopitara uzrokovanog protozoama.
                                 Alternative: pirimetamin.
                                 Rasprava o specifičnim prednostima: bolest je ponekad refraktorna na terapiju pirimetaminom pa je stoga potreba alternativa.
                              
                           
                                 Ponazuril
                              
                              
                                 Svrha: liječenje mijelitisa kopitara uzrokovanog protozoama (Sarcocystis neurona).
                                 Alternative: izometamidij, pirimetamin.
                                 Rasprava o specifičnim prednostima: drukčiji način djelovanja u usporedbi s drugim odobrenim tvarima, koristan kao alternativna terapija kada je bolest refraktorna na druge načine liječenja. Smanjena pojavnost nuspojava (dijareja) u usporedbi s terapijom pirimetaminom/sulfonamidom; povećana klinička djelotvornost u usporedbi s izometamidijem i pirimetaminom.
                              
                           
                                 Pirimetamin
                              
                              
                                 Svrha: liječenje mijeloencefalitisa kopitara, uzrokovanog protozoama.
                                 Alternative: izometamidij.
                                 Rasprava o specifičnim prednostima: kada se upotrebljava u kombinaciji sa sulfadiazinom-sulfonamidom, liječenje je uspješno u najmanje 75 % slučajeva.
                              
                           
                                 
                                    Oftalmološki lijekovi
                                 
                              
                           
                                 
                                    Ulkusi očiju
                                 
                              
                              
                                 Aciklovir
                              
                              
                                 Svrha: liječenje ulkusa očiju (antivirusni lijek). Topička primjena.
                                 Alternative: idoksuridin.
                                 Rasprava o specifičnim prednostima: pokazalo se da su aciklovir i idoksiuridin jednako djelotvorni u liječenju ulceroznog herpesnog keratitisa.
                              
                           
                                 Idoksuridin
                              
                              
                                 Svrha: liječenje ulkusa očiju (antivirusni lijek). Topička primjena.
                                 Alternative: aciklovir.
                                 Rasprava o specifičnim prednostima: pokazalo se da su aciklovir i idoksiuridin jednako djelotvorni u liječenju ulceroznog herpesnog keratitisa.
                              
                           
                                 
                                    Glaukom
                                 
                              
                              
                                 Fenilefrin
                              
                              
                                 Svrha: liječenje glaukoma, epifore, edema nosne sluznice i uklještenja u području slezene.
                                 Alternative: tropikamid (za glaukom), druge nisu poznate.
                                 Rasprava o specifičnim prednostima: pokazalo se da su fenilefrin i tropikamid jednako učinkoviti u liječenju glaukoma.
                              
                           
                                 Tropikamid
                              
                              
                                 Svrha: liječenje glaukoma. Topička primjena.
                                 Alternative: fenilefrin.
                                 Rasprava o specifičnim prednostima: pokazalo se da su fenilefrin i tropikamid jednako učinkoviti u liječenju glaukoma.
                              
                           
                                 Dorzolamid
                              
                              
                                 Svrha: liječenje glaukoma. Topička primjena.
                                 Alternative: latanoprost, timolol maleat.
                                 Rasprava o specifičnim prednostima: specifični način djelovanja kao inhibitora ugljične anhidraze. Važna terapijska opcija.
                              
                           
                                 Latanoprost
                              
                              
                                 Svrha: liječenje glaukoma. Topička primjena.
                                 Alternative: dorzolamid, timolol maleat.
                                 Rasprava o specifičnim prednostima: specifični način djelovanja kao analoga prostaglandina F2α. Važna terapijska opcija.
                              
                           
                                 Timolol maleat
                              
                              
                                 Svrha: liječenje glaukoma. Topička primjena.
                                 Alternative: dorzolamid, latanoprost.
                                 Rasprava o specifičnim prednostima: specifični način djelovanja u smislu neselektivnog blokiranja beta-adrenergičkih receptora, uzrokuje vazokonstrikciju koja dovodi do smanjenja stvaranja očne vodice. Važna terapijska opcija.
                              
                           
                                 Ciklosporin A
                              
                              
                                 Svrha: imunosupresiv koji se koristi u liječenju autoimunih bolesti oka.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 Ketorolak
                              
                              
                                 Svrha: liječenje boli i upale oka, nesteroidni protuupalni lijek, kapi za oči, topička primjena.
                                 Alternative: nisu poznate.
                                 Rasprava o specifičnim prednostima: u odnosu na druge lijekove koje bi se moglo uključiti u listu prijeko potrebnih tvari, klinička iskustva stečena primjenom ketorolaka su najopsežnija.
                              
                           
                                 Ofloksacin
                              
                              
                                 Svrha: liječenje infekcija oka otpornih na uobičajeno korištene oftalmičke antibiotike.
                                 Alternative: nisu poznate.
                                 Rasprava o specifičnim prednostima: u odnosu na druge lijekove koje bi se moglo uključiti u listu prijeko potrebnih tvari, klinička iskustva stečena primjenom ofloksacina su najopsežnija. U usporedbi s uobičajeno korištenim liječenjem oftalmičkim antibioticima, ofloksacin bi se trebalo koristiti samo kao rezervni antibiotik u pojedinačnim slučajevima.
                              
                           
                                 Fluorescein
                              
                              
                                 Svrha: sredstvo za postavljanje dijagnoze ulceracije rožnice, topička primjena.
                                 Alternative: Rose Bengal.
                                 Rasprava o specifičnim prednostima: Rose Bengal ima određeno protuvirusno djelovanje, dok fluorescein nema značajnog učinka na replikaciju virusa. Stoga dijagnostička primjena Rose Bengal testa koja prethodi kultivaciji virusa, može isključiti pozitivan rezultat. Stoga je fluorescein dijagnostičko sredstvo izbora kada se planira kultivacija virusa.
                              
                           
                                 Rose Bengal
                              
                              
                                 Svrha: sredstvo za dijagnostiku početnog oštećenja rožnice, topička primjena.
                                 Alternative: fluorescein.
                                 Rasprava o specifičnim prednostima: Rose Bengal je dijagnostičko sredstvo izbora za dijagnostiku samih početaka oštećenja rožnice.
                              
                           
                                 
                                    Hiperlipemija
                                 
                              
                           
                                  
                              
                              
                                 Inzulin
                              
                              
                                 Svrha: liječenje hiperlipemije, koristi se u kombinaciji s glukoznom terapijom, dijagnosticiranje metaboličkih poremećaja.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 
                                    Gljivične infekcije
                                 
                              
                           
                                  
                              
                              
                                 Griseofulvin
                              
                              
                                 Svrha: sistemska protugljivična upotreba. Liječenje gljivičnih infekcija kože.
                                 Alternative: nisu poznate.
                                 Rasprava o specifičnim prednostima: oralna primjena griseofulvina ima učinkovito djelovanje na trihofiton, mikrosporum i epidermofiton.
                              
                           
                                 Ketokonazol
                              
                              
                                 Svrha: sistemska protugljivična upotreba. Liječenje gljivične pneumonije i mikoze ždrijela.
                                 Alternative: nisu poznate.
                                 Rasprava o specifičnim prednostima: u odnosu na druge lijekove koje bi se moglo uključiti u listu prijeko potrebnih tvari, klinička iskustva stečena primjenom ketokonazola su najopsežnija.
                              
                           
                                 Mikonazol
                              
                              
                                 Svrha: liječenje gljivičnih infekcija oka.
                                 Alternative: nisu poznate.
                                 Rasprava o specifičnim prednostima: topička primjena na oboljelom oku, šire protugljivično djelovanje i/ili uz manji nadražaj nego pri primjeni drugih protugljivičnih tvari.
                              
                           
                                 Nistatin
                              
                              
                                 Svrha: liječenje gljivičnih infekcija očiju i genitalnog trakta.
                                 Alternative: nisu poznate.
                                 Rasprava o specifičnim prednostima: specifično djelovanje protiv infekcija uzrokovanih kvaščevim gljivicama.
                              
                           
                                 
                                    Dijagnostičko snimanje
                                 
                              
                           
                                  
                              
                              
                                 Radiofarmaceustki pripravak Tc99m
                              
                              
                                 Svrha: scintigrafija.
                                 Alternative: nisu poznate.
                                 Rasprava o specifičnim prednostima: najosjetljiviji način dijagnostičkog snimanja za otkrivanje početne patologije kostiju i lomova – osjetljiviji od radiografije. Omogućava kvantifikaciju i snimanje onih područja za koje radiografija nije primjerena. Važna tehnika snimanja kojom se osigurava dobrobit trkaćih konja ranim otkrivanjem ozljede i prevencijom kobnih lomova. Kratki poluvijek (6,01 sati) pripravka Tc99m rezultira brzim očišćenjem detektibilne radioaktivnosti (< 72 sata) iz konja.
                              
                           
                                 
                                    Razno
                                 
                              
                           
                                  
                              
                              
                                 Karbamazepin
                              
                              
                                 Svrha: sindrom tresenja glavom.
                                 Alternative: nisu poznate.
                                 Rasprava o specifičnim prednostima: karbamazepin djeluje kao antikolvuziv s učincima blokiranja natrijevih kanala. Upotrebljava se uglavnom za liječenje i dijagnostičko potvrđivanje trigeminalne neuralgije (sindrom tresenja glavom).
                              
                           
                                 Ciproheptadin
                              
                              
                                 Svrha: sindrom tresenja glavom.
                                 Alternative: nisu poznate.
                                 Rasprava o specifičnim prednostima: konji koji pokazuju znakove tresenja glavom povezanog sa svjetlom, dobro reagiraju na liječenje antihistaminikom ciproheptadinom. Osim antihistaminičnog djelovanja, ciproheptadin ima i antikolinergičko djelovanje i antagnost je 5-hidroksitriptamina (serotonin). Ovo ponašanje obično prestaje u roku od 24 sata od početka terapije ciproheptadinom, a često se ponovno vraća u roku od 24 sata nakon prestanka primjene terapije. Drugi antihistamini nisu djelotvorni za otklanjanje tresenja glavom.
                              
                           
                                 Domperidon
                              
                              
                                 Svrha: agalakcija kobila.
                                 Alternative: nisu poznate.
                                 Rasprava o specifičnim prednostima: djeluje kao antagonist dopamina, te pospješuje stvaranje prolaktina.
                                 Oksitocin nije primjerena alternativa jer smanjuje proizvodnju mlijeka, za razliku od domperidona, koji je usmjeren na povećanje njegove proizvodnje. Uz to, oksitocin primijenjen u visokim dozama može uzrokovati bol u trbuhu.
                              
                           
                                 Gabapentin
                              
                              
                                 Svrha: neuropatska bol.
                                 Alternative: buprenorfin, fentanil, morfij, petidin.
                                 Rasprava o specifičnim prednostima: drukčiji način i drukčije mjesto djelovanja u usporedbi s alternativnim odobrenim tvarima. Tvar slična GABA-i koja blokira kanale kalcija i inhibira formiranje novih sinapsa. Novo liječenje neuropatske boli s dokazima koji ukazuju na dodatnu kliničku prednost u zbrinjavanju boli povezane s neuropatijom, npr. bol u stopalu, laminitis, bol u trbuhu.
                              
                           
                                 Hidroksietil škrob
                              
                              
                                 Svrha: koloidna supstitucija volumena.
                                 Alternative: nisu poznate.
                                 Rasprava o specifičnim prednostima: praktična i lako dostupna alternativa za krv ili plazmu.
                              
                           
                                 Imipramin
                              
                              
                                 Svrha: farmakološki izazvana ejakulacija kod pastuha s disfunkcijom ejakulacije.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 Hormon koji oslobađa tireotropin
                              
                              
                                 Svrha: dijagnostičko sredstvo kojim se potvrđuju poremećaji štitnjače i hipofize.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 Barijev sulfat
                              
                              
                                 Svrha: radiografsko kontrastno sredstvo, koje se koristi za kontrastne pretrage jednjaka i gastrointestinalnog trakta.
                                 Alternative: nisu poznate.
                                 Rasprava o specifičnim prednostima: nema raspoloživih alternativa.
                              
                           
                                 Joheksol
                              
                              
                                 Svrha: radiografsko kontrastno sredstvo, koje se koristi za kontrastni prikaz donjeg dijela mokraćnog sustava, artrografiju, mijelografiju, sino- ili fistulografiju, te dakriocistografiju.
                                 Alternative: jopamidol.
                                 Rasprava o specifičnim prednostima: neionizirano kontrastno sredstvo niske osmolarnosti. Joheksol i jopamidol jednako su prihvatljive opcije.
                              
                           
                                 Jopamidol
                              
                              
                                 Svrha: radiografsko kontrastno sredstvo, koje se koristi za kontrastni prikaz donjeg dijela mokraćnog sustava, artrografiju, mijelografiju, sino- ili fistulografiju, te dakriocistografiju.
                                 Alternative: joheksol.
                                 Rasprava o specifičnim prednostima: neionizirano kontrastno sredstvo niske osmolarnosti, koje se koristi pri navedenim indikacijama. Joheksol i jopamidol jednako su prihvatljive opcije.”